
REFERAT DE APROBARE A  PROIECTULUI DE HOTĂRÂRE
Sectiunea 1 
Titlul proiectului de hotărâre
Proiectul de hotărâre privind aprobarea Planului de selecţie a membrilor Consiliului de Administraţie la Societatea Drumuri Municipale Timișoara S.A. - componenta iniţială

Sectiunea a 2 - a 
Motivul emiterii proiectului de hotărâre

Prin Hotărârea Consiliului Local al Municipiului Timişoara nr. 498/21.12.2021 a fost declanşată procedura de selecţie a membrilor Consiliului de Administraţie la Societatea de Drumuri Municipale Timişoara S.A.
În conformitate cu prevederile art. 1 pct. 8) din Anexa 1 la HG nr. 722/2016, componenta iniţială a planului de selecţie este un document de lucru care se întocmeşte la începutul perioadei de selecţie şi cuprinde, fără a se limita la acestea, aspectele-cheie ale procedurii de selecţie, identificând data de început a procedurii de selecţie, documentele ce trebuie depuse, cerinţele cu privire la expertul independent, în cazul în care se decide contractarea sa, data finalizării planului de selecţie în integralitatea sa şi alte elemente care se pot cunoaşte până la numirea administratorilor.
Luând în considerare prevederile art. 8, alin. (2) și alin. (3) din Anexa 1 la HG nr. 722/2016, termenii de referinţă pentru expertul independent sunt propuşi pe baza componentei iniţiale a planului de selecţie, de către autoritatea publică tutelară și sunt aprobați de conducătorul autorității publice tutelare.
Pentru a se formula propuneri în vederea definitivării, Proiectul componentei iniţiale a planului de selecţie a fost publicat pe site-ul Primăriei Municipiului Timişoara și transmis către societate.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere cele menţionate mai sus, considerăm că este oportună inițierea unui proiect de hotărâre privind aprobarea Planului de selecţie a membrilor Consiliului de Administraţie la Societatea Drumuri Municipale Timișoara S.A. - componenta iniţială


      Primar,							Director Economic,
Dominic Fritz						              Steliana Stanciu

